
Kor (strofe): Å, for en slektsarv ond!

Blodige vunders ve,

voldt av en grufull synd!

Kvide, for tung å bære!

Kvaler som ei tar ende!

Motstrofe: Ei av fremmed hånd

leges den onde byll.

Slekten må føre selv

kniven, så blodet rinner.

Hører oss I dypets guder.

Korfører: Ja, hør oss I salige hist under jord!

Lytt nådig til bønnen og send disse barn

jer kraftige hjelp til å seire.

Aiskylos: fra «Sonofferet (Orestien II)»

Greske tragedier, oversatt av P. Østbye. Gyldendal, 1995

Døden er kun å krysse verden, slik venner krysser havet; de lever fortsatt i hverandre. For til stede må de være, de som elsker og lever i det som er allestedsnærværende. I dette guddommelige speil ser de ansikt til ansikt, og deres samtale er både fri og ren. Dette er venners trøst, at selv om de kan sies å dø, er deres vennskap og selskap i beste forstand evig nærværende, fordi det er udødelig.

– William Penn: Flere av ensomhetens frukter





KAPITTEL ÉN

MØRKETS HERRE MOT MÅLET


De to mennene dukket fram av ingenting, noen meter fra hverandre på den smale, månelyse veien. Et sekund ble de stående urørlige, hver med tryllestaven mot brystet til den andre, men så dro de kjensel på hverandre, stakk stavene bort under kappen og begynte å gå. De gikk i samme retning, og fort.

«Noe nytt?» spurte den høyeste av dem.

«Glimrende nytt,» svarte Severus Slur.

Til venstre for veien var det bare lavt, viltvoksende klungerkjerr, til høyre en høy, veltrimmet hekk. De lange kappene flakset rundt anklene der de marsjerte.

«Trodde nesten jeg kom for sent,» sa Øxodd. De barske trekkene flimret ut og inn av måneskinnet gjennom flettverket av greiner over dem. «Det ble litt kinkigere enn jeg hadde tenkt. Men jeg håper han blir fornøyd. Og du, det låter som du er trygg på en god mottakelse?»

Slur nikket, men kom ikke med noen detaljer. De svingte til høyre, inn i en bred innkjørsel. Den høye hekken fortsatte forbi den imponerende smijernsporten og forsvant av syne innover. Porten var stengt, men de saktnet ikke engang farten. Uten å si et ord løftet begge samtidig venstre arm, som i en slags hilsen, og gikk rett igjennom, som om det mørke metallet var røyk.

Barlindhekkene dempet lyden av skrittene. Fra høyre kom brått en rasling, og Øxodd trakk tryllestaven fort og pekte over hodet på den andre, men så var det ikke annet enn en kritthvit påfugl som spankulerte majestetisk bortover toppen av hekken.

«Jo, Lucifus vet å sno seg. Påfugler …» Øxodd stakk staven tilbake under kappen med et snøft.

Fram av mørket for enden av den strake innkjørselen vokste et statelig herregårdshus. Det glimtet i lys gjennom sprossevinduene i første. Etsteds i den mørke hagen på den andre sida av hekken plasket et springvann. Grusen knaste under føttene da Slur og Øxodd skyndte seg mot hoveddøra, som svingte opp idet de nærmet seg, men det var ingen der som hadde åpnet den.

Hallen var stor, svakt opplyst og overdådig innredet. Det meste av det hellelagte golvet var dekket av et praktfullt teppe. Portrettene på veggene fulgte Slur og Øxodd med bleke øyne der de marsjerte forbi. De to mennene stanset foran en tung tredør, nølte et hjerteslag, og så trykket Slur ned bronseklinka.

Stua innenfor var full av folk – tause mennesker langs et rikt utskåret langbord. Det vanlige møblementet var skjøvet hulter til bulter inn mot veggene. Det eneste lyset kom fra et sprakende bål i den staselige marmorpeisen under et forgylt speil. Slur og Øxodd ble stående et øyeblikk på terskelen. Da øynene deres begynte å venne seg til det sparsomme lyset, ble blikket trukket oppover mot rommets mest påfallende trekk: en tilsynelatende bevisstløs menneskekropp som hang opp ned over bordet og snurret sakte rundt som om den dinglet i et usynlig tau. Kroppen speilte seg i speilet og i det blankpolerte treverket i bordplata under. Ingen av dem som satt under dette uvanlige skuet så på det, unntatt en blek ung mann som satt nesten rett under og tydeligvis ikke kunne la være å skotte dit opp annethvert minutt.

«Øxodd og Slur,» sa en høy, klar stemme fra bordenden. «Dere er like ved å være for sene.»

Den som snakket satt rett foran peisen, så med det samme var det vanskelig for de nyankomne å skjelne mer enn silhuetten av ham. Men da de kom nærmere, tonte ansiktet fram av tussmørket, hårløst, slangeaktig, med spalter til nesebor og glimtende, røde øyne med loddrette pupiller. Han var så blek at det var som om han skinte med et perlemorsskjær.

«Severus, her,» sa Voldemort og viste til plassen til høyre for seg. «Øxodd, ved sida av Dolohov.»

De to mennene satte seg på de anviste plassene. De fleste av øynene rundt bordet fulgte Slur, og det var ham Voldemort snakket til først.

«Nå?»

«Herre, Føniksordenen akter å flytte Harry Potter fra hans nåværende tilfluktssted neste lørdag etter mørkets frambrudd.»

Interessen rundt bordet våknet merkbart. Noen stivnet, andre rørte seg urolig, men alle så på Slur og Voldemort.

«Lørdag … i mørket,» gjentok Voldemort. De røde øynene møtte Slurs svarte med slik intensitet at noen av tilskuerne så bort, formodentlig av frykt for selv å bli svidd av det brennende blikket. Men Slur møtte det rolig, og etter et øyeblikk krummet Voldemorts leppeløse munn seg i noe som minnet om et smil.

«Godt. Utmerket. Og denne opplysningen har du fra …»

«Den kilden vi snakket om,» sa Slur.

«Herre.»

Øxodd bøyde seg fram for å se bortover langbordet på Voldemort og Slur. Alle ansiktene snudde seg mot ham.

«Herre, jeg har hørt noe annet.»

Øxodd ventet, men Voldemort sa ikke noe, så han fortsatte: «Dandel, svartspaneren, kom til å røpe at Potter ikke skal flyttes før den trettiende, natta før gutten fyller sytten.»

Slur smilte.

«Min kilde har fortalt meg at de har planlagt å legge ut et falskt spor. Det må være dette. De har ganske sikkert brukt en forflokningsformel på Dandel. Det ville ikke være første gang, han er kjent for å være påvirkelig.»

«Jeg kan forsikre at Dandel virket helt sikker, herre,» sa Øxodd.

«Naturligvis er han sikker, hvis han har blitt forfloket,» sa Slur. «Jeg kan forsikre deg, Øxodd, at Svartspanerkontoret ikke kommer til å bidra ytterligere til beskyttelsen av Harry Potter. Ordenen tror vi har infiltrert departementet.»

«Da er det i hvert fall én ting Ordenen har skjønt, da, ha?» sa en tettbygd mann et stykke bortenfor Øxodd, og den hese fnisingen hans ble gjentatt her og der langs bordet.

Voldemort lo ikke. Blikket hans hadde flyttet seg oppover, til kroppen som dreide sakte rundt over dem, og det så ut som han var fortapt i sine egne tanker.

«Herre,» fortsatte Øxodd, «Dandel tror det skal settes inn en hel avdeling svartspanere for å flytte gutten –»

Voldemort holdt en stor, hvit hånd i været, og Øxodd bråtidde, men glodde ergerlig mens Voldemort vendte seg til Slur.

«Hvor vil de gjemme gutten deretter?»

«Hjemme hos en i Ordenen,» sa Slur. «Ifølge min kilde er stedet rustet opp med all slags beskyttelse Ordenen og departementet til sammen kan prestere. Jeg tror det er dårlige sjanser til å få tatt ham når han først er der, herre, om da ikke departementet allerede er vårt før neste lørdag. Det gir oss i så fall en mulighet for å lokalisere og oppheve såpass mange av heksingene at vi kan slå oss igjennom resten.»

«Hva sier du, Øxodd?» sa Voldemort bortover bordet, og lyset fra bålet glitret nifst i de røde øynene. « Vil departementet være vårt før neste lørdag?»

På ny dreide alle hodene rundt. Øxodd akslet seg.

«På det punktet har jeg gode nyheter, herre. Jeg har – med store vansker, og etter adskillige anstrengelser – greid å legge en Befaliusforbannelse på Trivius Ffjoth-Ffjolne.»

Mange av dem som satt rundt, virket imponert. Mannen nærmest ham, Dolohov, med langt, forvridd ansikt, ga ham et klapp på ryggen.

«Det er en begynnelse,» sa Voldemort. «Men Ffjoth-Ffjolne er bare én enkelt mann. Grimst må være omgitt av våre folk før jeg slår til. Ett feilslått attentat mot statsråden vil sette meg langt tilbake.»

«Ja – ja, herre, det er sant – men som De vet, er Ffjoth-Ffjolne leder for Avdelingen for magisk justis og har dermed regelmessig kontakt, ikke bare med statsråden selv, men også med lederne for alle andre avdelinger i departementet. Jeg tror det blir lett å underlegge oss de andre, nå som vi først har en så overordnet figur under vår kontroll, og deretter kan samtlige samarbeide om å ta knekken på Grimst.»

«Forutsatt at vår venn Ffjoth-Ffjolne ikke blir oppdaget før han har omvendt resten,» sa Voldemort. «Nå vel, det virker altså usannsynlig at departementet blir mitt før neste lørdag. Hvis vi ikke kan røre gutten på bestemmelsesstedet, må det dermed gjøres underveis.»

«Der har vi en fordel, herre,» sa Øxodd; det virket som han var ute etter anerkjennelse for nær sagt enhver pris. «Vi har greid å plante, ikke én, men flere folk i Avdelingen for magisk transport. Dersom Potter eksiverer eller bruker flumnettet, får vi vite om det straks.»

«Han kommer ikke til å gjøre noen av delene,» sa Slur. «Ordenen unngår alle former for transport som departementet kontrollerer eller regulerer. De har mistillit til alt departementet har hatt fingrene i.»

«Desto bedre,» sa Voldemort. «Da må han ut i åpent lende, og blir langt lettere å ta.»

Igjen kikket han opp på den sakte snurrende kroppen før han fortsatte. «Jeg skal selv ta meg av gutten. Det har vært gjort for mange feil når det gjelder Harry Potter. Noen av dem er mine egne. At Potter fortsatt lever, skyldes mer mine feiltrinn enn hans triumfer. »

Forsamlingen rundt bordet holdt engstelig øye med ham – etter ansiktene å dømme var samtlige redde for å få skylden for Harry Potters fortsatte eksistens. Men det var som om Voldemort snakket mer til seg selv enn til noen av dem, selv om han rettet ordene til den bevisstløse kroppen over dem.

«Jeg har vært uforsiktig, og dermed stilt meg åpen for uhell og slump, disse to tingene som kan velte alle andre planer enn de beste. Men nå vet jeg bedre. Jeg forstår de tingene jeg ikke forsto før. Det må være meg som dreper Harry Potter. Og det skal jeg.»

Ved de ordene, og tilsynelatende som reaksjon på dem, lød plutselig et skrik, et grufullt, langtrukkent ul av smerte og elendighet. Mange av dem rundt bordet kikket overrasket ned, for det lød som om lyden kom nedenfra.

«Ormsvans,» sa Voldemort, uten at den tankefulle, stillferdige tonen endret seg, og uten å ta blikket fra den snurrende kroppen over seg, «har jeg ikke nevnt noe om å holde fangen vår stille?»

«Jo, h-herre,» gispet en liten mann midtveis bortover bordet. Han hadde sittet så lavt i stolen sin at den ved første øyekast virket tom. Nå karret han seg ned fra den og pilte ut av rommet; det siste de så av ham var et eiendommelig glimt av sølv.

«Som sagt, jeg forstår allting bedre nå,» fortsatte Voldemort og så på ny rundt på de anspente ansiktene til sine tilhengere. «For eksempel trenger jeg å låne en tryllestav av en av dere for å drepe Harry Potter.»

Ansiktene rundt ham speilte bare sjokk – han kunne like godt sagt han ville låne en arm av en av dem.

«Ingen melder seg frivillig?» sa Voldemort. «La oss nå se … Lucifus, jeg ser ingen grunn til at du behøver noen stav lenger.»

Lucifus Malfang så opp. Huden hans virket gul og voksaktig i peisskjæret, og øynene var innsunkne og lå halvt i skygge. Stemmen var hes da han svarte:

«Herre?»

«Staven din, Lucifus. Jeg har bruk for den.»

«Jeg …»

Malfang skottet fort bort på sin kone, med det lange, blonde håret som hang nedover ryggen. Hun stirret rett framfor seg, minst like blek som han, men under bordet fant de slanke fingrene hennes håndleddet hans og klemte fort til. Da Malfang kjente berøringen, stakk han hånden i kutten, trakk fram en tryllestav og sendte den bortover bordet til Voldemort, som holdt den opp foran de røde øynene og gransket den grundig.

«Hva er den av?»

«Alm, herre,» hvisket Malfang.

«Og kjernen?»

«Drage – hjerterøtter av drage.»

«Bra,» sa Voldemort. Han trakk fram sin egen stav og sammenliknet lengden.

Lucifus Malfang rakte uvilkårlig hånden fram – et halvt sekund så det ut som han ventet å motta Voldemorts tryllestav i bytte for sin egen. Bevegelsen unngikk ikke Voldemort, som sperret øynene ondskapsfullt opp.

«Staven min, Lucifus? Gi deg min stav?»

Noen i forsamlingen knegget hånlig.

«Jeg har gitt deg friheten, Lucifus, var det ikke nok for deg? Men jeg har lagt merke til at du og familien din ikke virker særlig glade for tida … Hva er det ved min tilstedeværelse i ditt hjem som ikke passer deg, Lucifus?»

«Ingenting – ingenting, herre!»

«Tenk, slike løgner, Lucifus …»

Det var som om den lave stemmen fortsatte å hvisle selv etter at den grusomme munnen holdt opp å bevege seg. Noen av trollmennene kunne knapt holde tilbake en skjelving da hvislingen ble høyere, og de kunne høre noe tungt bukte seg over golvet under bordet.

Den svære slangen kom til syne og klatret sakte opp langs stolen til Voldemort. Tilsynelatende endeløst fortsatte den å strømme oppover og kveile seg over skuldrene hans. Halsen var på tykkelse med et mannslår, øynene med de loddrette pupillene blunket ikke. Voldemort klappet vesenet åndsfraværende med de lange, tynne fingrene, men den han så på var fremdeles Lucifus Malfang.

«Hvorfor virker Malfangene så misnøyde med sin skjebne? Er ikke min gjenkomst, min stigning mot makten, nettopp det de i årevis har påstått at de har ønsket?»

«Jo visst, herre,» sa Lucifus Malfang. Hånden skalv da han tørret litt svette av overleppa. «Visst ønsket vi det – ønsker vi det.»

Til venstre for Malfang kom det et pussig, stivt nikk fra hans kone, som unngikk å se på Voldemort og slangen. Til høyre satt sønnen Draco. Han hadde stirret opp på den slappe kroppen over dem, men nå skottet han fort på Voldemort og bort igjen med det samme, livredd for å møte blikket hans.

«Herre,» sa en mørk kvinne omtrent ved midten av bordet. Stemmen var halvkvalt av sterk følelse, «det er en ære å ha Dem her, i vår families hus. Ingen større glede kan tenkes.»

Hun satt ved sida av søsteren, like ulik henne i holdning og mine som av utseende, med sitt mørke hår og tunge øyelokk. Narsissa satt stiv og ubevegelig, mens Bellatrix bøyde seg fram mot Voldemort, for ord var ikke nok til å uttrykke hennes lengsel etter å være ham nær.

«Ingen større glede,» gjentok Voldemort. Han la hodet litt på skakke og stirret på henne. «Å høre det fra deg betyr meget, Bellatrix.»

Ansiktet hennes ble fylt av farge, og øynene av gledestårer.

«De vet at jeg ikke sier annet enn sannheten, herre!»

«Ingen større glede … selv målt mot den lykkelige begivenhet jeg hører fant sted i din familie i siste uke?»

Hun stirret på ham med halvåpen munn, tydelig forvirret.

«Jeg vet ikke hva De mener, herre.»

«Jeg snakker om din niese, Bellatrix. Og deres, Lucifus og Narsissa. Hun har nettopp giftet seg med varulven Remus Lupus. Så stolte dere må være.»

En eksplosjon av hånlig latter brøt ut rundt bordet. Mange bøyde seg fram og vekslet lystige blikk, og noen hamret med neven i bordet. Den store slangen uttrykte sin misnøye med spetakkelet ved å åpne gapet og hvese høyt, men dødseterne enset det ikke, så stor var begeistringen over å se Bellatrix og Malfangene ydmyket. Bellatrix’ ansikt, som nettopp hadde rødmet av glede, ble nå bare rødflekket og stygt.

«Hun er ingen niese av oss, herre,» ropte hun gjennom munterheten. «Vi – Narsissa og jeg – har ikke vekslet et ord med søsteren vår siden hun giftet seg med den grumsen. Krapylet hennes har ingenting med oss å gjøre, og ikke noe beist hun måtte gifte seg med heller.»

«Hva sier du, Draco?» spurte Voldemort, og skjønt stemmen var lav, skar den lett gjennom hånlatter og spydigheter. «Vil du sitte barnevakt for hvalpene?»

Munterheten nådde nye høyder. Draco Malfang skottet livredd på faren sin, som bare stirret ned i fanget. Så fanget han blikket til moren. Hun ristet nesten umerkelig på hodet, før hun på ny festet blikket uttrykksløst på motsatt vegg.

«Det er nok,» sa Voldemort og strøk den sinte slangen. «Nok!»

Latteren døde umiddelbart.

«Mange av våre eldste slektstrær blir utsatt for smitte i årenes løp,» sa han. Bellatrix stirret på ham, åndeløst og bedende. «Da må dere beskjære deres, ikke sant, om det skal holde seg sunt? Skjære bort de greinene som truer stammens sunnhet.»

«Ja, herre,» hvisket Bellatrix, og nå svømte på ny øynene av takknemlige tårer. «Så snart vi får sjansen!»

«Den skal dere få,» sa Voldemort. «Og som i deres familie, så også i verden … Vi skal skjære bort all kreft som forpester oss, til bare de av rent blod er tilbake …»

Voldemort hevet Lucifus Malfangs tryllestav, pekte rett på den snurrende kroppen som hang over bordet og ga staven et ørlite vipp. Skikkelsen våknet til live med et stønn og prøvde å kjempe seg fri fra usynlige bånd.

«Kjenner du igjen gjesten vår, Severus?» spurte Voldemort.

Slur løftet blikket til ansiktet som hang der opp ned. Nå så alle dødseterne på fangen, som om de hadde fått tillatelse til å vise nysgjerrighet. Kvinnen fortsatte å dreie rundt, og idet ansiktet vendte mot peisilden, sa hun med sprukken, vettskremt stemme: «Severus! Hjelp meg!»

«Ja visst, ja,» sa Slur, mens fangen sakte dreide videre.

«Og du da, Draco?» spurte Voldemort og strøk slangen over snuten med den hånden som var uten stav. Draco ristet, eller snarere rykket på hodet. Nå som kvinnen hadde våknet, maktet han visst ikke å se på henne mer.

«Men du ville neppe tatt faget hennes,» sa Voldemort. «For de av dere som ikke vet det, har vi fått selskap her i kveld av Carita Borre, som inntil nylig underviste på Galtvort høyere skole for hekseri og trolldom.»

Her og der ved bordet kom det små, forstående utbrudd. En kraftig, krumrygget kvinne med spisse tenner kaklet.

«Ja … professor Borre lærte barn av hekser og trollmenn alt om gomper … at de er omtrent som oss …»

En av dødseterne spyttet på gulvet. Carita Borre hadde dreid rundt mot Slur igjen.

«Severus … vær så snill … å, vær så snill …»

«Stille!» sa Voldemort og vippet nok en gang med Malfangs tryllestav. Kvinnen ble taus som om hun hadde fått knebel. «Men for professor Borre var det ikke nok å forderve og forurense unge trollmannsbarnesinn. I forrige uke skrev hun et lidenskapelig forsvar for grumser i Aftenprofeten, hvor hun sier at vi trollmenn må akseptere disse som stjeler våre kunnskaper, vår magi. At antallet renblodige synker, er en meget ønskverdig situasjon, mener professor Borre … hun vil ha oss alle til å parre oss med gomper … eller varulver, må vi tro …»

Denne gangen var det ingen som lo; raseriet og forakten i Voldemorts stemme var ikke til å ta feil av. For tredje gang hadde Carita Borre snurret rundt til hun hang ansikt til ansikt med Slur. Tårene sprutet fra øynene hennes og rant ned i håret. Slur stirret uttrykksløst tilbake mens hun sakte dreide videre.

«Avada kadavra.»

Glimtet av grønt lys opplyste hver krok av rommet. Med et øredøvende brak falt Carita ned på bordet, som skaket og knirket. Flere av dødseterne rykket baklengs i stolene. Draco falt ned fra sin.

«Middag, Nagini,» sa Voldemort lavt. Og den store slangen svaiet og buktet seg fra skuldrene hans og ned på det blankpolerte bordet.





KAPITTEL TO

MINNEORD

   
Harry blødde. Han holdt om høyre hånd med den venstre og bannet lavt mens han skubbet opp døra med skulderen. Umiddelbart etter hørtes knasingen av knust porselen. Han hadde tråkket på en kopp med kald te som hadde stått utenfor døra til rommet hans.

«Hva i –?»

Han så seg om. Trappeavsatsen i Hekkveien 4 var folketom. Koppen kunne være Dudleifs versjon av en utspekulert felle. Han holdt den blødende hånden i været mens han samlet sammen skårene med den andre og kastet dem i den allerede overfylte papirkurven rett innenfor soveromsdøra. Etterpå var det å trampe over avsatsen til badet og holde fingeren under springen.

Det var idiotisk, meningsløst, inn i hampen irriterende at det fremdeles var fire dager igjen til han hadde lov til å utøve magi … men han måtte innrømme for seg selv at dette forrevne kuttet i fingeren hadde han ikke fikset uansett. Å lege sår hadde han aldri lært, og nå som han tenkte over det – spesielt med tanke på planene for nærmeste framtid – forekom dette ham som et alvorlig hull i hans magiske utdannelse. Han minnet seg selv om at han skulle huske på å spørre Hermine hvordan det skulle gjøres, mens han tullet sammen en stor klump dopapir, tørket opp så mye av teen han kunne og smelte soveromsdøra igjen bak seg.

Han hadde tilbragt formiddagen med å tømme skolekofferten sin totalt, for første gang siden han pakket den seks år før. Forut for hvert nytt skoleår, hadde han bare spadd vekk de øverste tre fjerdedelene av innholdet og erstattet eller oppdatert dem, mens et lag av ubestemmelige vrakrester ble liggende igjen på bunnen – gamle fjærpenner, uttørkede billeøyne, enkeltsokker som dessuten var blitt for små. For noen minutter siden hadde han feid hånden ned i denne massen, kjent en stikkende smerte i fjerde finger på høyre hånd og, da han trakk den til seg, sett en masse blod.

Denne gangen gikk han forsiktigere til verks da han gikk ned på kne ved sida av kofferten og famlet rundt på bunnen. Etter hvert kom han opp med et gammelt jakkemerke som blunket matt mellom STØTT FREDRIK DJERVELL og POTTER ER EN DRITT, et sprukkent, utslitt snikoskop og en gullmedaljong som hadde skjult en lapp med underskriften R.A.S., men så lokaliserte han omsider den skarpe kanten som hadde gjort skaden. Han kjente det igjen med det samme. Det var et omtrent fem centimeter langt skår av trollspeilet han hadde fått av den avdøde gudfaren sin, Sirius. Harry la det til side og soknet forsiktig rundt på bunnen etter resten, men alt som var igjen av gudfarens siste gave var ørsmå glassplinter, som blandet seg med det underste bunnfallslaget som glitrende sandkorn.

Han satte seg opp og så nøyere på det takkete skåret han hadde kuttet seg på, men der var det ikke annet å se enn speilbildet av hans eget blanke, grønne øye. Han la fra seg skåret oppå dagens Aftenprofeten, som lå ulest på senga, og gikk innbitt løs på resten av koffertskrapet, i et forsøk på å avverge den plutselige flommen av bitre minner og stikkene av anger og lengsel som oppdagelsen av det knuste speilet hadde åpnet opp for.

Det tok enda en time å tømme kofferten helt, kaste det som var ubrukelig og sortere resten i hauger, ettersom han kom til å få bruk for dem i framtida eller ikke. Skole- og rumpeldunkkuttene, heksekjelen, pergament, penner og de fleste av skolebøkene ble stablet i et hjørne; det fikk bli liggende igjen. Han spekulerte litt på hva tanta og onkelen kom til å gjøre med dem – brenne dem i nattas mulm og mørke, sikkert, som om det var håndfaste beviser for en eller annen grufull forbrytelse. Gompeklærne, usynlighetskappen, eliksirutstyret, enkelte bøker, fotoalbumet Gygrid hadde gitt ham en gang, en bunke brev og tryllestaven hadde han allerede pakket ned i en gammel ryggsekk. I frontlomma lå Ukruttkartet og medaljongen med lappen med underskriften R.A.S. Denne æresplassen hadde medaljongen ikke fått fordi den var verdifull – det var den slett ikke, etter alle vanlige normer – men på grunn av hva det hadde kostet å få tak i den.

Det som nå sto igjen, var en anselig avisstabel på skrivebordet ved sida av snøugla Hedvig, en avis for hver dag Harry hadde tilbragt i Hekkveien denne sommeren.

Han kom seg på beina, strakte seg og gikk bort til bordet. Hedvig rørte seg ikke da han begynte å bla igjennom avisene og kaste dem på søppelhaugen én etter én. Enten sov hun, eller så spilte hun. Hun var sint på Harry for at hun så sjelden fikk slippe ut av buret for tida.

Etter som han nærmet seg bunnen av avisbunken, gikk tempoet ned, for han lette etter én bestemt avis som hadde kommet rett etter at han selv kom tilbake til Hekkveien for sommeren. På forsida hadde det stått en liten notis, husket han, om Carita Borres avgang fra gompologistillingen på Galtvort. Omsider fant han den. Han bladde om til side ti, sank ned på skrivebordsstolen og leste om igjen den artikkelen han hadde sett etter:


ALBUS HUMLESNURR TIL MINNE, av Elifas Dogger

Første gang jeg traff Albus Humlesnurr var da jeg var elleve, på vår første dag på Galtvort. Vår gjensidige sympati skyldtes nok at begge følte seg utenfor. Jeg var blitt rammet av dragepest kort før jeg kom til skolen, og selv om jeg ikke lenger var smittefarlig, fristet ikke mitt kopparrete og grønnskimrende ytre mange til å ta kontakt. Albus for sin del kom til Galtvort belemret med mye uønsket oppmerksomhet på grunn av sin far, Parsifal, som et knapt år tidligere var blitt dømt for et voldelig og mye omtalt overfall på tre unge gomper.

Albus prøvde aldri å benekte at faren (som senere døde i Azkaban) hadde begått denne forbrytelsen. Tvert imot, da jeg tok mot til meg og spurte, var han klar på at han visste at faren var skyldig. Mer enn det ville Humlesnurr aldri si om denne sørgelige saken, enda så mange som prøvde å utfritte ham. Enkelte var faktisk tilbøyelige til å rose farens handling og ta også Albus for en gompehater. Mer feil kunne de umulig tatt. Som enhver som kjente Albus kan underskrive, viste han aldri det minste spor av antigompiske holdninger. Tvert imot skaffet hans iherdige forsvar for gompers rettigheter ham mange fiender opp gjennom årene.

Men det tok ikke mange månedene før Albus’ egen berømmelse begynte å overstråle farens. Innen det første skoleåret var omme, kom han aldri mer til å bli betraktet som sønn av en gompehater, men som intet mindre enn den beste elev i skolens historie. De av oss som hadde det privilegium å være hans venner, dro fordel av hans eksempel, for ikke å snakke om hans hjelp og støtte, som han aldri sparte på. I senere år innrømmet han for meg at han allerede den gang var klar over at det var i lærergjerningen han fant sin største tilfredsstillelse.

Ikke bare vant han samtlige større priser skolen hadde å gi, han var snart i regelmessig brevkontakt med tidens betydeligste magiske navn, blant dem Nicolas Flamel, den berømte alkymisten, Bathilda Bang, den kjente historikeren, samt magi-teoretikeren Adalbert Vingling. Flere av hans vitenskapelige arbeider ble trykket i lærde publikasjoner som Transfigurasjon i dag, Heksekunstens horisonter og Effektive eliksirer. Alt pekte mot en strålende fremtidig karriere, og det eneste spørsmålet var når han ville bli utnevnt til magiminister. I senere år ble det jevnlig påstått at han innen kort tid ville påta seg oppgaven, men Albus Humlesnurr hadde aldri ambisjoner i departemental retning.

Tre år etter at vi kom til Galtvort, begynte hans bror Abriam også på skolen. De to brødrene var svært ulike. Abriam var aldri noen bokorm og foretrakk, i motsetning til Albus, å avgjøre stridigheter ved dueller istedenfor argumenter. Det er imidlertid feil å si, som enkelte, at brødrene ikke var venner. De kom så godt utav det som to så forskjellige gutter kunne. I all rettferdighet må det sies at det neppe kan ha vært lett for Abriam å leve i skyggen av Albus. Å bli overstrålt var en nødvendig følge av å være hans venn, og kan neppe ha vært enklere for en bror.

Da Albus og jeg forlot Galtvort, var det vår plan å reise på den den gang tradisjonelle jordomflygningen sammen og besøke og lære av andre lands trollmenn, før vi tok fatt på hver vår karriere. Men en tragedie kom i veien. Kvelden før vår avreise døde hans mor, Kendra, og etterlot Albus som familiens overhode og forsørger. Jeg utsatte min avreise lenge nok til å delta i Kendras begravelse, før jeg forlot landet, nå på egenhånd. Med en yngre bror og søster å sørge for, og lite gull igjen, var det ikke lenger tale om at Albus kunne være med.

Det var i denne perioden av livet vi hadde minst kontakt. Jeg skrev til ham og fortalte, muligens taktløst, om alle mine fantastiske opplevelser på reisen, fra siste-sekund-redninger fra kimærer i Hellas til eksperimenter hos de egyptiske alkymistene. Brevene fra ham fortalte lite om hans hverdagsliv, som jeg antok at en så begavet trollmann måtte finne frustrerende kjedelig. Oppslukt av mine egne opplevelser som jeg var, var det med forferdelse jeg fikk høre, mot slutten av året og min reise, at nok en tragedie hadde slått ned hos familien Humlesnurr: hans søster Arianas død.

Skjønt Ariana hadde skrantet i lengre tid, ble dette et tungt slag for brødrene, så kort tid etter tapet av moren, og det gikk sterkt inn på dem begge. Alle dem som sto Albus nær – og jeg regner meg selv blant disse heldige – er enige om at Arianas død og Albus’ følelse av personlig ansvar (skjønt han naturligvis var uten skyld i den) etterlot sine spor i ham for all framtid.

Da jeg kom tilbake, fant jeg en ung mann som hadde gjennomlevd en langt eldre manns lidelser. Albus var mer reservert enn før og langt mindre sorgløs. Som om han ikke hadde hatt sorger nok, hadde tapet av Ariana så langt fra ført til fornyet nærhet mellom Albus og Abriam, men tvert imot til en splittelse. (Dette bedret seg med tida – i senere år gjenetablerte de et vennlig, om ikke egentlig nært forhold.) Men fra da av snakket han sjelden om sine foreldre eller Ariana, og hans venner lærte å unngå å nevne dem.

Andre penner vil beskrive de følgende årenes triumfer. Humlesnurrs utallige bidrag til vårt fond av magisk kunnskap, inkludert hans oppdagelse av de tolv bruksområder for drageblod, vil gagne framtidige generasjoner, og det samme vil den klokskap han viste som overmagiarius i Heksivating. Det hevdes fortsatt at ingen trollmannsduell noensinne har kunnet måle seg med den mellom Humlesnurr og Grindelwald i 1945. De som overvar den, har skrevet om sin skrekk og ærefrykt da de så disse to eksepsjonelle trollmennene i kamp. Humlesnurrs triumf, og dens konsekvenser for trollmannsverdenen, betraktes som et vendepunkt i magihistorien på linje med innføringen av de Internasjonale statutter for hemmelighold av magi og nederlaget til Han-hvis-navn-må-være-unevnt.

Albus Humlesnurr var aldri hovmodig eller forfengelig. Han kunne finne noe av verdi i alle, hvor ubetydelige eller elendige de måtte virke, og jeg tror hans tap tidlig i livet beriket ham med en stor evne til menneskelighet og medfølelse. Jeg kommer til å savne hans vennskap mer enn jeg kan få sagt, men mitt tap er ingenting mot trollmannsverdenens. At han var den mest inspirerende og avholdte av alle rektorer Galtvort har hatt, er hevet over tvil. Han døde som han hadde levd, i evig arbeid for det beste, og til sin siste stund like villig til å rekke ut en hånd til en liten gutt med dragepest som han var den dagen jeg møtte ham.



Harry hadde lest ferdig, men ble sittende og se på bildet ved nekrologen. Humlesnurr hadde sitt velkjente, vennlige smil, men der han kikket over kanten av halvmånebrillene, fikk Harry en følelse av å bli røntgenfotografert, selv om det var via trykksverte. Han merket at sorgen ble blandet med ydmykelse.

Han hadde trodd han kjente Humlesnurr ganske godt, men helt siden han leste denne nekrologen, hadde han måttet innse at han knapt hadde kjent ham i det hele tatt. Han hadde aldri prøvd å forestille seg Humlesnurrs barndom eller ungdom; det var som om mannen plutselig var kommet til verden slik Harry hadde kjent ham, gammel og ærverdig og sølvhåret. Tanken på en tenårings-Humlesnurr var simpelthen merkverdig, som å prøve å forestille seg en dum Hermine eller en vennlig sprengstjert-skrutt.

Det hadde aldri falt ham inn å spørre Humlesnurr om hans fortid. Selvsagt ville det ha føltes rart, ja, uforskammet, men det hadde jo tross alt vært alminnelig kjent at Humlesnurr hadde utkjempet den legendariske duellen mot Grindelwald, og det hadde ikke falt ham inn å spørre Humlesnurr hvordan det hadde vært, og det samme med alt det andre han var berømt for. Nei, det var alltid Harry de hadde snakket om – Harrys fortid, Harrys framtid, Harrys planer … og samme hvor usikker og farlig framtida virket nå, forekom det Harry at han hadde kastet bort uerstattelige anledninger til å spørre Humlesnurr mer ut. Det eneste personlige spørsmålet han noen gang hadde stilt rektor, var også det eneste han hadde mistanke om at Humlesnurr ikke hadde svart ærlig på:

«Hva ser De, når De ser i speilet?»

«Jeg? Jeg ser meg selv, med et par tykke ullsokker i hånden.»

I flere minutter satt Harry og tenkte. Så rev han ut nekrologen, brettet den pent sammen og stakk den inn i første bind av Forsvar mot svartekunstene: Defensiv magi i praksis med brukseksempler. Resten av avisen kastet han på haugen med søppel, før han snudde seg og så seg om i rommet. Det var adskillig ryddigere nå. Det eneste som ikke var lagt pent på plass, var dagens Aftenprofeten som fremdeles lå på senga, med skåret av det knuste speilet oppå.

Harry gikk bort dit, vippet speilskåret ned av avisen og brettet den ut. Det var så vidt han hadde kikket på overskriftene idet han tok imot den sammenrullede avisen fra budugla om morgenen; han hadde sjekket at det ikke sto noe om Voldemort og deretter slengt avisen til side. Departementet hadde sikkert lagt press på Profeten for å holde tilbake alt nytt om Voldemort. Derfor var det først nå han så hva han hadde oversett.

Over hele den nederste halvparten av forsida, over et bilde av en åpenbart urolig Humlesnurr i rask marsj, sto en noe mindre overskrift: HUMLESNURR – SANNHETEN, ENDELIG?


I neste uke kommer den sjokkerende historie om det ufullkomne geniet som av mange betraktes som sin generasjons største trollmann. Rita Slita titter bakom det velkjente bildet av vis, sølvskjegget sinnsro og avslører den vanskelige barndommen, den lovløse ungdommen, de livslange feidene og de mørke hemmelighetene Humlesnurr bar med seg til graven. HVORFOR tok mannen alle ventet seg som statsråd til takke med å ende som skolestyrer? HVA var det virkelige formålet med den hemmelige organisasjonen vi kjenner som Føniksordenen? HVORDAN døde Humlesnurr egentlig?

Svaret på disse og mange andre spørsmål blir å finne i den eksplosive nye biografien Albus Humlesnurrs liv og løgner av Rita Slita. Les Billa Brektveits eksklusive intervju med forfatteren på s. 13.



Harry bladde fort om og fant side 13. Over artikkelen sto et bilde av et annet ansikt han kjente: en kvinne med strassbriller, stive, blonde krøller og blottede tenner i noe hun sikkert trodde var et vinnende smil. Bildet vinket til ham med sprellende fingre. Harry gjorde sitt beste for å overse denne kvalmende figuren og gikk rett til teksten.


Rita Slita i egen person er mye varmere og mykere enn hennes berømte, sylskarpe penneportretter kunne få en til å tro. Hun tar imot meg i hallen i sitt koselige hjem og leder meg straks inn på kjøkkenet til en kopp te, et stykke fruktkake og – selvsagt – en kjele full av dampende fersk sladder.

«Humlesnurr er selvsagt enhver biografs drøm,» sier Slita. «Et så langt og rikt liv. Min bok blir sikkert bare den første av mange, mange.»

Slita var i hvert fall raskt ute. Boka, på hele ni hundre sider, var ferdig bare én måned etter Humlesnurrs gåtefulle død i juni. Jeg spør hvordan hun har maktet denne superraske prestasjonen.

«Å, når du har vært journalist så lenge som meg, har du fått tidsfrister i blodet. Jeg visste at trollmannsverdenen tørstet etter å få hele historien, og da ville jeg være først ute med å møte det behovet.»

Jeg nevner en nylig, ofte sitert kommentar fra Elifas Dogger, spesialrådgiver ved Heksingating og årelang venn av Albus Humlesnurr, om at «Slitas bok inneholder færre fakta enn et sjokoladefrosk-kort».

Slita kaster hodet bakover og ler.

«Å, gamle Doffen! Jeg husker da jeg intervjuet ham for et par år siden om havfolks rettigheter. Totalt hinsides, stakkar – trodde visst vi satt under vann, for han drev og advarte meg mot åler.»

Men Elifas Doggers anklager om uetterrettelighet har likevel fått støtte fra mange hold. Mener virkelig Slita at fire korte uker er nok til å gi det fulle bildet av Humlesnurrs lange og uvanlige liv?

«Men kjære deg,» smiler Slita og gir meg et vennlig rapp over knokene, «du vet da like godt som jeg hvor lett det er å få opplysninger, bare du har en passelig pose galleoner, en god, spiss intervjups-penn og nekter å godta et nei! Og forresten sto folk i kø for å servere meg godbiter om Humlesnurr. Det var ikke alle som hyllet ham som en helt, skal jeg si deg – han hadde tråkket på temmelig mange viktige tær. Men gamle Doffen Dogger kan bare hoppe ned av den høye hippogriffen sin, for jeg har hatt tilgang til en kilde de fleste journalister ville solgt staven sin for, en som aldri har uttalt seg offentlig før, men som sto ham nær i hans mest turbulente og tvilsomme ungdomstid.»

Forhåndsomtalen av Slitas bok tyder iallfall på at det er flere sjokk i vente for dem som tror at Humlesnurrs liv var uten plett og lyte. Hvilke avsløringer var mest overraskende for henne selv?

«Nei, gi deg nå, Billa, tror du jeg vil røpe alle høydepunktene før noen har kjøpt boka?» ler Slita. «Men jeg kan love at alle som fremdeles tror at Humlesnurr var like hvit som skjegget sitt, kommer til å våkne brått! La oss bare si at ingen som har hørt ham rase mot Han-De-vet kunne drømme om at han selv syslet med svartekunstene i unge år! Og han som i senere år var kjent for å tale toleransens sak, var ikke akkurat fordomsfri som ung! Å ja, Albus Humlesnurr hadde en temmelig grumsete fortid, for ikke å snakke om den ytterst tvilsomme familien hans, som han gjorde alt han kunne for å tie i hjel.»

Jeg spør om hun sikter til Humlesnurrs bror Abriam, som ble dømt i Heksingating for misbruk av magi, en dom som skapte en mindre skandale for femten år siden.

«Å, Abriam er bare toppen av søppelhaugen,» ler Slita. «Nei da, det jeg snakker om er langt verre enn en bror med en svakhet for å tukle med geiter, og faktisk verre enn den gompe-mishandlende faren – og forresten kunne ikke Humlesnurr bortforklare noen av disse to, siden begge kom for Heksingating. Nei, det er moren og søsteren som har opptatt meg, og litt graving var nok til å avdekke en skikkelig pøl av råttenskap – men som sagt, de saftige detaljene må dere vente med til kapittel ni til tolv. Alt jeg kan si nå, er at det ikke er rart Humlesnurr aldri snakket om hvordan han fikk den knekken på nesa.»

Én ting får være familiespøkelser, men vil Slita sette spørsmålstegn ved Humlesnurrs begavelse, grunnlaget for hans mange magiske oppdagelser?

«Flink var han,» medgir hun, «selv om mange nå tviler på om han virkelig kunne ta hele æren for alle sine påståtte bedrifter. Som jeg avslører i kapittel seksten, hevder Iver Dillerdal at han allerede hadde oppdaget åtte anvendelser for drageblod da Humlesnurr ’lånte’ notatene hans.»

Men betydningen av Humlesnurrs innsats er vel på visse punkter udiskutabel, antyder jeg. Hva med hans berømte seier over Grindelwald?

«Det var da fint at du nevnte Grindelwald,» sier Slita med et hemmelighetsfullt smil. «Jeg er redd de som blir blanke i øynene ved tanken på Humlesnurrs overveldende seier, må belage seg på en bombe – eller kanskje heller en møkkbombe. En skitten affære, hele saken. Jeg vil ikke si annet her og nå enn: Ikke vær så sikker på at denne sagnomsuste duellen virkelig fant sted. Når folk har lest boka mi, kan de bli nødt til å innse at Grindelwald rett og slett tryllet fram et hvitt lommetørkle fra stavspissen og overga seg frivillig!»

Slita nekter å avsløre mer om dette fengslende emnet, så i stedet går vi over til det spørsmålet som leserne utvilsomt vil være mest opptatt av.

«Ja da,» sier Slita og nikker energisk, «jeg vier et helt kapittel til alle sider av forholdet Potter–Humlesnurr. Mange har beskrevet det som usunt, eller til og med foruroligende. Som sagt, leserne blir nødt til å kjøpe boka for å få hele historien, men det er ingen tvil om at Humlesnurr fattet en unaturlig interesse for Potter helt fra starten. Om dette virkelig var til guttens beste – vel, det får vi se. Det er iallfall en offentlig hemmelighet at Potter har hatt en meget problematisk pubertetstid.»

Jeg spør om Slita fortsatt har kontakt med Harry Potter, som hun hadde sitt berømte intervju med i fjor, en knallsak hvor Potter betrodde henne, som eneste journalist, sin overbevisning om at Han-De-vet hadde vendt tilbake.

«Ja visst, vi har fått et veldig nært forhold,» sier Slita. «Stakkars Potter har så få virkelige venner, og vi møttes i et av de mest krevende øyeblikk i hans liv – Tretrollmannsturneringen. Jeg er antakelig et av de få levende menneskene som kan si at de kjenner den virkelige Harry Potter.»

Dette leder oss naturlig til de mange ryktene som fremdeles går om Humlesnurrs siste timer. Tror Slita at Potter var til stede ved Humlesnurrs død?

«Vel, jeg vil helst ikke si for mye her – alt sammen står i boka – men øyenvitner inne på Galtvort så Potter løpe bort fra åstedet sekunder etter at Humlesnurr falt, hoppet eller ble skubbet. Potter har senere vitnet mot Severus Slur, en mann han er vel kjent for å ha et horn i sida til. Er allting slik vi har fått høre? Det er dette hekserisamfunnet må ta stilling til – når de har lest min bok.»

Med denne besnærende antydningen i bakhodet takker jeg for meg. Det er ingen tvil om at Slita har penneført en garantert bestselger. Men det spørs om ikke Humlesnurrs mange beundrere i mellomtida bare kan grue for hva som snart vil åpenbare seg om deres helt.



Harry hadde lest artikkelen til ende, men ble sittende og glo tomt på avissida mens motviljen og sinnet boblet opp i ham som kvalme. Så krøllet han avisen sammen og kylte den i veggen av all kraft, og den falt ned på resten av søppelet rundt den overfylte papirkurven.

Han begynte å marsjere blindt fram og tilbake, åpnet tomme skuffer, plukket opp bøker, bare for å legge dem tilbake i den samme haugen. Han ante knapt hva han gjorde, mens ekkoene av Rita-artikkelen fortsatte å rulle i hodet: et helt kapittel til alle sider av forholdet Potter–Humlesnurr … mange har beskrevet det som usunt, eller til og med foruroligende … han selv syslet med svartekunstene i unge år … jeg har hatt tilgang til en kilde de fleste journalister ville solgt staven sin for …

«Løgn!» bæljet Harry. Gjennom vinduet så han naboen, som prøvde å få gressklipperen til å starte igjen, kikke nervøst opp.

Han satte seg tungt ned på senga. Skåret av det knuste speilet danset unna ham. Han plukket det opp og dreide det mellom fingrene mens han tenkte, tenkte, tenkte på Humlesnurr og på løgnene som Rita Slita ærekrenket ham med …

Et blaff av det blåeste blå. Harry stivnet, og den sårede fingeren glapp nok en gang langs den skarpe glasskanten. Det var bare innbilning, det måtte det være. Han kikket seg over skulderen, men veggen hadde bare den kvalme ferskenfargen som tante Petunia hadde valgt; der var det ingenting blått som speilet kunne reflektere. Han kikket i speilskåret igjen, men ingenting annet enn hans eget blanke, grønne øye møtte blikket hans.

Nei, han hadde innbilt seg det, det var ingen annen forklaring. Innbilt seg det fordi han tenkte på sin døde rektor. Om noe var sikkert, var det at Albus Humlesnurrs klare, blå blikk aldri kom til å gjennombore ham igjen.




KAPITTEL TRE

DUMLINGENE MOT DØRA


Lyden av en ytterdør som slamret, ga gjenlyd opp trappa. En stemme brølte: «Hoi! Du der oppe!»

Seksten års liv med den tiltaleformen etterlot ingen tvil om hvem onkelen ropte på, men Harry rørte seg likevel ikke straks. Han satt fremdeles og stirret på speilskåret hvor han et halvt sekund hadde trodd han så øyet til Humlesnurr. Det var ikke før onkelen bæljet «GUTT!» at han langsomt reiste seg og gikk mot døra. På veien stoppet han et øyeblikk og la det knuste speilet sammen med de tingene han ville ta med seg.

«Du tok deg jammen god nok tid!» brølte Wiktor Dumling da Harry kom til syne øverst i trappa. «Kom deg hit ned, jeg vil snakke med deg!»

Harry ruslet ned trappa med hendene dypt i jeanslommene. Da han kom inn i stua, var alle tre Dumlingene der. De var reisekledd: onkel Wiktor i en beige vindjakke med glidelås, tante Petunia i en pyntelig lakserød kåpe og Dudleif, Harrys store, blonde muskelberg av en fetter, i lærjakka.

«Ja?» sa Harry.

«Sitt ned!» sa onkel Wiktor. Harry hevet et øyebryn. «Er du snill,» la onkel Wiktor til. Han svelget litt, som om ordene skar i halsen.

Harry satte seg. Han trodde han visste hva som var i vente. Onkelen begynte å trave fram og tilbake, mens tante Petunia og Dudleif fulgte travingen med engstelige blikk. Omsider stanset onkel Wiktor foran Harry og sa, med et fiolett fjes som krøllet seg av konsentrasjon:

«Jeg har ombestemt meg.»

«Jøss, for en overraskelse,» sa Harry.

«Ikke ta den tonen –,» begynte tante Petunia skingrende, men Wiktor Dumling viftet henne til taushet.

«Det er bare vrøvl og spetakkel, hele greia,» sa onkel Wiktor og glante på Harry med de små griseøynene. «Jeg har bestemt meg for at jeg ikke tror et kvidder av det. Vi blir her. Vi reiser ingen steder.»

Harry så opp på onkelen og kjente en blanding av oppgitthet og morskap. Wiktor Dumling hadde den siste måneden skiftet mening én gang i døgnet og stuet ut og inn av bilen igjen hver gang. Høydepunktet for Harry var da onkel Wiktor, som ikke var klar over at Dudleif hadde puttet alle vektene sine i kofferten hans siden sist den ble pakket ut, hadde prøvd å svinge den tilbake i koffertrommet og kollapset med et hyl av smerte og adskillig banning.

«Ifølge deg,» sa Wiktor Dumling nå og fortsatte travingen att og fram i stua, «er vi – altså Petunia, Dudleif og jeg – i fare. Fra – fra –»

«Noen av ’min slags’. Stemmer,» sa Harry.

«Vel, jeg tror ikke på det,» gjentok onkel Wiktor og stanset foran Harry igjen. «Jeg lå våken halve natta og tenkte over det, og jeg tror det er et komplott for å få fingrene i huset.»

«Huset?» sa Harry. «Hvilket hus?»

«Dette huset!» hylte onkel Wiktor, og åren på pannen begynte å pulsere. «Vårt hus! Boligprisene ryker til himmels her omkring! Du vil ha oss av veien, bare så du kan gjøre litt hokus-pokus, og før vi vet ordet av det, står skjøtet på ditt navn, og –»

«Er du spik, spenna gærn?» sa Harry. «Et komplott for å få dette huset? Er du virkelig så dum som du ser ut som?»

«Du våger ikke –!» pep tante Petunia igjen, men igjen viftet Wiktor henne taus. Fornærmelser mot hans utseende var åpenbart som ingenting å regne mot trusselen han hadde avdekket.

«I tilfelle du har glemt det, så har jeg et hus alt,» sa Harry. «Gudfaren min etterlot meg et. Så hvorfor skulle jeg være ute etter dette? For alle de glade minnenes skyld?»

Det ble stille. Harry regnet med at det var et argument som gjorde inntrykk på onkelen.

Onkel Wiktor begynte å trave igjen. «Så du påstår altså at denne fyrst hmf –»

«Voldemort,» sa Harry utålmodig, «og dette har vi vært igjennom hundre ganger minst. Det er ikke noe jeg påstår, det er fakta. Humlesnurr fortalte deg det i fjor alt, og Nestor og herr Wiltersen –»

Wiktor Dumling krummet ryggen sint, og Harry regnet med at han prøvde å skyve fra seg alle minner om en dag kort uti Harrys sommerferie, da de fikk uventet besøk av to fullvoksne trollmenn. Å se Nestor Bindebolt og Arthur Wiltersen stående på trammen var kommet som et ytterst ubehagelig sjokk på familien Dumling. Ikke for det, Harry måtte medgi at siden herr Wiltersen en gang hadde tilintetgjort halve stua deres, var det ikke å vente at onkel Wiktor skulle bli overlykkelig over å se ham der igjen.

«– Nestor og herr Wiltersen forklarte dere alt, de òg,» fortsatte Harry ubønnhørlig. «Så snart jeg fyller sytten, opphører den magiske beskyttelsen som har holdt meg trygg, og dermed blir ikke bare jeg sårbar, men dere òg. Ordenen er sikker på at Voldemort vil sikre seg dere, enten for å torturere dere for å finne ut hvor jeg er, eller fordi han tror at hvis han tar dere som gisler, vil jeg sikkert prøve å redde dere.»

Onkel Wiktors og Harrys blikk møttes. Harry regnet med at i det øyeblikket tenkte de to akkurat det samme. Så begynte onkel Wiktor å trave igjen, og Harry fortsatte: «Dere er nødt til å gå i dekning, og Ordenen tilbyr seg å hjelpe. Dere får skikkelig beskyttelse, bedre fins ikke.»

Onkel Wiktor sa ikke noe, bare travet. Utenfor hang sola lavt over ligusterhekkene. Naboens gressklipper sluknet igjen.

«Jeg trodde det fantes et magidepartement?» sa onkel Wiktor plutselig.

«Ja, det gjør det,» sa Harry overrasket.

«Jammen, da kan vel de beskytte oss? Jeg mener, vi er jo bare uskyldige ofre, som ikke har gjort annet enn å gi tilflukt til en merket mann, så vi må vel ha krav på politibeskyttelse?»

Harry lo, han kunne ikke for det. Det var så typisk onkelen å sette sin lit til maktapparatet, om det så måtte være i trollmannsverdenen som han hatet og mistrodde.

«Dere hørte hva herr Wiltersen og Nestor sa,» svarte han. «Vi tror de har infiltrert departementet.»

Onkel Wiktor marsjerte bort til peisen og tilbake igjen. Pusten hans gikk så tungt at den svære, svarte barten ristet, og fjeset var like fiolett av konsentrasjon.

«Vel, vel,» sa han og stoppet foran Harry igjen. «Ja vel, sett nå at vi godtar denne beskyttelsen. Jeg begriper ikke hvorfor vi ikke da kan få den der Nestor-fyren.»

Harry greide å la være å himle med øynene, men bare så vidt. Dette spørsmålet hadde onkelen også fått svar på fem–seks ganger før.

«Som jeg allerede har sagt,» sa han gjennom sammenbitte tenner, «Nestor beskytter den gom- jeg mener, den engelske statsministeren.»

«Ja, nettopp – så han er den beste de har!» sa onkel Wiktor og pekte på den blanke TV-skjermen. Dumlingene hadde kommet til å se Nestor på nyhetene, et par diskrete skritt bak den gompiske statsministeren under et besøk på et sykehus. Dette, samt at Nestor hadde mestret kunsten å kle seg som en gomp, for ikke å snakke om noe visst beroligende ved den dype, rolige stemmen, hadde gitt Dumlingene en tillit til ham som de så visst ikke hadde til noen annen trollmann. Da hadde de riktignok aldri sett ham med øreringen sin.

«Men han er altså opptatt,» sa Harry. «Men Hestia Hansen og Dedalus Dølg er mer enn godt nok kvalifisert for –»

«Hvis vi bare kunne få se noen CV-er …,» begynte onkel Wiktor, men da hadde Harry fått nok. Han reiste seg og gikk mot onkelen, og nå var det han som pekte på TV-en.

«Disse ulykkene er ikke ulykker – alle krasjene og eksplosjonene og avsporingene og alt det andre som har hendt siden sist vi så på nyhetene. Folk forsvinner og dør, og det er han som står bak det – Voldemort. Jeg har fortalt dere om og om igjen at han dreper gomper for moro skyld. All denne tåka, til og med – det er desperantene som lager den, og hvis ikke du kan huske hva de er for noe, så spør sønnen din!»

Hånden til Dudleif for opp foran munnen. Han så at foreldrene og Harry stirret på ham og senket den langsomt igjen. «Er det … flere av dem?» spurte han.

«Flere?» lo Harry. «Flere enn de to som overfalt oss, mener du? Ja, så klart det er – hundrevis, ja, nå har det kanskje blitt tusenvis, det er jo frykt og fortvilelse de lever av –»

«Ja vel, ja vel,» skrålte Wiktor Dumling. «Jeg skjønner poenget –»

«Det håper jeg virkelig,» sa Harry, «for straks jeg fyller sytten, kan hele hurven – dødsetere, desperanter, og kanskje inferier til og med, altså lik som er forhekset av en svart trollmann – alle sånne kan finne dere og kommer garantert til å være ute etter dere. Og hvis dere husker sist dere prøvde å rømme unna trollmenn, tror jeg dere må innrømme at dere trenger hjelp.»

Det ble stille en stund, mens et fjernt ekko av Gygrid som slo inn en solid ytterdør liksom kom rullende nærmere gjennom lagene av år som var gått. Tante Petunia så på onkel Wiktor, og Dudleif så på Harry. Omsider brast det ut av onkel Wiktor: «Men hva med jobben min? Hva med skolen til Dudleif? Den slags spiller kanskje ingen rolle for en gjeng dagdrivere og trollmenn –»

«Men fatter du ikke et plukk?» ropte Harry. «De kommer til å torturere og drepe dere, slik de gjorde med moren og faren min!»

«Fattern,» sa Dudleif med høy røst. «Fattern – jeg blir med disse Orden-folka.»

«Dudleif,» sa Harry, «for første gang i ditt liv sa du noe fornuftig.»

Han visste at slaget var vunnet. Hvis Dudleif var redd nok til å ta imot hjelp fra Ordenen, kom foreldrene til å følge med; ikke snakk om at de ville skilles fra sin Duddemann. Han kikket på det liksom-antikke uret på peishylla.

«De er her om fem minutter omtrent,» sa han, og da ingen av Dumlingene svarte, gikk han. Tanken på å skilles – for alltid, antakelig – fra tanta, onkelen og fetteren, kunne han ta med godt humør, men det lå nå likevel en slags forlegenhet i lufta. Hva kunne en finne å si til hverandre som avslutning på seksten års avsky?

Oppe på rommet sitt fiklet han formålsløst med ryggsekken og stakk et par uglenøtter inn gjennom bursprinklene til Hedvig. De falt med dumpe, små smell ned på bunnen, ettersom hun ikke ville ha dem.

«Nå reiser vi snart, veldig snart,» sa Harry. «Og så kan du få fly igjen.»

Det ringte på. Harry nølte et øyeblikk, men så gikk han ut og ned trappa. Det var for mye å vente at Hestia og Dedalus skulle takle Dumlingene på egenhånd.

«Harry Potter!» pep en oppspilt stemme i det samme han åpnet døra, og en liten mann i lilla flosshatt bøyde seg i et dypt bukk. «En ære, som alltid!»

«Takk, Dedalus,» sa Harry og sendte den mørkhårede Hestia et brydd, lite smil. «Det er veldig snilt av dere å komme … De er her inne, onkelen og tanta og fetteren min …»

«En riktig god dag, Harry Potters slektninger!» sa Dedalus fornøyd idet han marsjerte inn i stua. Dumlingene så ikke like fornøyd ut over denne tiltaleformen, og Harry ventet halvveis enda en ombestemmelse. Dudleif krøp nærmere inntil moren ved synet av heksa og trollmannen.

«Allting er pakket og klart, ser jeg. Ypperlig! Planen er enkel og grei, som Harry har fortalt,» sa Dedalus. Han trakk opp et digert lommeur av vestelomma og kikket på det. «Vi drar herfra før Harry. Siden det er farlig å bruke magi her i huset – Harry er jo fremdeles mindreårig, og det kunne gi departementet et påskudd for å arrestere ham – kommer vi til å kjøre en mils vei eller så, før vi eksiverer til et sikkert sted vi har valgt ut til dere. De vet hvordan man kjører en bil, ikke sant?» spurte han høflig onkel Wiktor.

«Vet hvordan –? Selvsagt vet jeg … jeg kan da vel kjøre, for pokker!» freste onkel Wiktor.

«Meget imponerende, min herre, meget imponerende. Personlig ville jeg blitt komplett mystifisert av alle de knappene og knottene,» sa Dedalus. Tanken var sikkert å smigre onkel Wiktor, som helt tydelig mistet ytterligere tiltro til hele planen for hvert ord Dedalus sa.

«Kan ikke kjøre engang,» mumlet han indignert så barten ristet. Heldigvis virket det ikke som hverken Dedalus eller Hestia hørte ham.

«Du, Harry, venter her på vaktene dine,» fortsatte Dedalus. «Det er blitt en liten endring i opplegget –»

«Hva? Hvordan da?» utbrøt Harry. «Jeg trodde Galøye skulle komme og hente meg via med-immivering?»

«Går ikke,» sa Hestia kort. «Galøye forklarer.»

Dumlingene, som hadde lyttet til dette og tydelig ikke skjønt et ord, skvatt idet en høy røst hylte: «Litt kvikt nå!» Harry så seg om overalt, før det gikk opp for ham at stemmen kom fra lommeuret til Dedalus.

«Så sant, så sant, vi har en stram timeplan her,» sa Dedalus og nikket til uret før han stakk det i vestelomma. «Vi prøver å time din avreise herfra, Harry, samtidig som familien din eksiverer; dermed blir beskyttelsen hevet i samme øyeblikk som alle sammen nesten er i sikkerhet.» Han snudde seg mot Dumlingene. «Vel, er allting pakket og klart til avmarsj, altså?»

Ingen svarte. Onkel Wiktor hadde fremdeles ikke kommet seg over sjokket og glodde på bulken i Dedalus’ vestelomme.

«Kanskje vi skulle vente ute i gangen, Dedalus,» mumlet Hestia. Hun følte åpenbart at det ville være taktløst å bli værende i stua mens Harry og Dumlingene tok kjærlig, kanskje til og med tåredryppende farvel.

«Det behøves ikke,» mumlet Harry. Men onkel Wiktor gjorde ytterligere forklaring overflødig ved å si med høy røst: «Ja, det var det, da, gutt.»

Den høyre armen hans var allerede på vei oppover for å ta Harry i hånden, men i siste øyeblikk kunne han visst ikke takle det likevel; neven lukket seg bare og begynte å svinge fram og tilbake som en metronom.

«Er du klar, Dudde?» spurte tante Petunia og fiklet med låsen på håndveska for å slippe å se på Harry.

Dudleif svarte ikke, men ble bare stående med halvåpen munn. Han minnet litt om jøtulen Gnurrg, syntes Harry.

«Så kom, da,» sa onkel Wiktor.

Han var alt borte ved døra til gangen da Dudleif mumlet: «Jeg skjønner ikke dette her, jeg.»

«Hva er det du ikke skjønner, nuskelusk?» spurte tante Petunia og så opp på sønnen.

Dudleif løftet en skinkestor hånd og pekte på Harry.

«Åffer skal’ke han bli med oss?»

Onkel Wiktor og tante Petunia stivnet der de sto og stirret på Dudleif som om han akkurat hadde ytret et ønske om å bli ballerina.

«Hva?» sa onkel Wiktor høyt.

«Åffer skal’ke han også bli med?» gjentok Dudleif.

«Vel, han – han har ikke lyst,» sa onkel Wiktor. Han snudde seg og glante på Harry og la til: «For du har ikke lyst, har du vel?»

«Ikke det minste,» sa Harry.

«Der kan du se,» sa onkel Wiktor til Dudleif. «Kom nå, så drar vi.»

Dermed marsjerte han ut; de hørte at ytterdøra ble åpnet, men Dudleif rørte seg ikke. Etter et par nølende skritt stoppet tante Petunia også.

«Hva nå, da?» bjeffet onkel Wiktor og dukket opp i døråpningen igjen.

Det så ut som Dudleif strevde med tanker som var altfor kompliserte til å uttrykkes i ord. Etter lengre tids indre kamp, åpenbart smertefull, sa han: «Men hvor skal han hen, da?»

Tante Petunia og onkel Wiktor så på hverandre. Det var tydelig at denne Dudleif skremte dem. Hestia Hansen brøt tausheten.

«Men … dere vet da vel hvor nevøen deres skal?» spurte hun forvirret.

«Visst vet vi det,» sa Wiktor Dumling. «Han blir med noen av den slagsen deres, ikke sant? Kom så, Dudleif, vi må komme oss i bilen, du hørte hva mannen sa, vi har bråttom.»

Nok en gang marsjerte onkel Wiktor helt til ytterdøra, men Dudleif fulgte ikke etter.

«’Den slagsen vår’?»

Hestia så dypt forarget ut. Harry kjente igjen denne reaksjonen fra før: hekser og trollmenn som virket himmelfalne over at Harry Potters nærmeste slektninger var så uinteressert i ham.

«Det er greit,» beroliget Harry henne. «Det gjør ikke noe, det er helt sant.»

«Gjør ikke noe?» gjentok Hestia med en stemme som hevet seg faretruende. «Vet ikke disse menneskene hva du har vært igjennom? Hvilken fare du er i? Aner de ingenting om din enestående betydning for hele anti-Voldemort-bevegelsen?»

«Øh – nei, de gjør nok ikke det,» sa Harry. «De syns nærmest jeg er sløseri med plassen, men det er jeg vant til.»

«Jeg syns ikke du er sløseri med plassen.»

Hadde ikke Harry sett leppene til Dudleif bevege seg, er det ikke sikkert han ville ha trodd det. Nå måtte han glo på fetteren i flere sekunder før han riktig kunne fatte at det var han som hadde sagt det, men det hjalp litt at Dudleif var blitt mørkerød. Harry følte seg brydd og forbløffet selv.

«Vel … æh, takk, Dudleif.»

På ny virket det som Dudleif strevde med tanker som var for krevende til å sette ord på, før han mumlet: «Du redda livet mitt.»

«Egentlig ikke,» sa Harry. «Det var sjelen din desperantene ville tatt …»

Han kikket nysgjerrig på fetteren. De hadde knapt sett hverandre hele sommeren, og ikke den forrige heller, så kort tid som Harry hadde vært tilbake i Hekkveien, og så mye som han hadde holdt seg på rommet sitt. Men det demret for ham nå at den koppen med kald te han hadde tråkket på den morgenen, kanskje slett ikke var ment som noen felle. Dette var jo litt rørende, men det var like fullt en lettelse at det virket som Dudleif dermed hadde uttømt hele sitt følelsesregister. Han åpnet og lukket munnen et par ganger til, men det ble ikke til mer enn sprutrød stumhet.

Tante Petunia brast i gråt. Hestia Hansen sendte henne et anerkjennende blikk, som raskt gikk over i forargelse da tanta løp bort og omfavnet Dudleif, ikke Harry.

«S-så søtt av deg, Duddemann …,» hikstet hun inn mot den massive brystkassa. «Noe s-så nudelig … tenk å si takk …»

«Men han har da aldeles ikke sagt takk!» sa Hestia indignert. «Han sa bare at han ikke syntes Harry var ’sløseri med plassen’!»

«Jo, men fra Dudleif er det omtrent som å si ’Jeg elsker deg’,» sa Harry. Han vaklet mellom irritasjon og lattermildhet da Petunia fortsatte å klamre seg til Dudleif som om han nettopp hadde reddet Harry ut av et hus i brann.

«Skal vi dra, eller skal vi ikke?» brølte onkel Wiktor og dukket opp i døra enda en gang. «Jeg trodde timeplanen var så stram!»

«Ja – jo, det stemmer,» sa Dedalus Dølg, som hadde fulgt ordvekslingen med adskillig forundring, men tok seg sammen. «Vi må virkelig komme oss av gårde, Harry –»

Han kom trippende, grep Harrys hånd mellom begge sine og klemte den hardt.

«– så tvi tvi. Jeg håper vi møtes igjen. Hele trollmannsverdenens håp hviler på dine skuldre.»

«Å,» sa Harry. «Vel, takk, da.»

«Adjø, Harry,» sa Hestia og tok ham også i hånden. «Vi følger deg i tankene.»

«Jeg håper allting går bra,» sa Harry med et blikk på tante Petunia og Dudleif.

«Å, vi blir sikkert de beste venner,» sa Dølg optimistisk. Han veivet med hatten og gikk, og Hestia fulgte etter.

Dudleif gjorde seg lempelig fri fra morens omfavnelse og kom bort til Harry, som måtte svelge i seg en trang til å true ham med magi. Men fetteren stakk fram en stor, lyserød hånd.

«Jøsses, Dudleif,» sa Harry, mens hulkene fra tante Petunia økte i styrke. «Desperantene blåste vel ikke en helt annen personlighet inn i deg, vel?»

«Veit ikke,» mumlet Dudleif. «Vi sees, Harry.»

«Joo …,» sa Harry. Han tok imot hånden og ristet den. «Kanskje det. Pass på deg selv, Store-D.»

Dudleif smilte nesten, og så luntet han ut. Harry hørte de tunge skrittene hans ute på grusgangen, og en bildør som smalt igjen.

Tante Petunia hadde begravd ansiktet i et lommetørkle, men da hun hørte lyden, så hun opp. Det virket ikke som hun hadde regnet med å bli alene med Harry. Hun stoppet det våte lommetørkleet fort i lomma og sa: «Vel – adjø da,» før hun marsjerte mot døra uten å se på ham.

«Adjø,» sa Harry.

Hun stanset og så seg tilbake. Et øyeblikk virket det som det var noe hun ville ham; hun sendte ham et underlig, skjelvent blikk og så ut til å være på nippet til å si noe, men det ble bare til et lite rykk med hodet før hun forsvant fort ut etter mannen og sønnen.

